農曆新年英文名稱爭議

喺英文，農曆新年一般會被翻譯「Lunar New Year」或者「Chinese New Year」。雖然農曆新年係一個不限於華人或中國人慶祝嘅節日活動，但有啲中國人就唔認同「Lunar New Year」呢個翻譯，覺得呢個翻譯唔尊重中國。有啲激進愛國，但身處海外生活嘅中國人，甚至會作出毀壞他人財物嘅行為。

另外，喺一啲多元文化國家，又或者喺英文維基百科，｢Lunar New Year｣ 嘅問題係 Lunar 嚴格上指任何陰曆，變咗回曆新年、猶太曆新年等等都係一種 lunar new year，可能係某啲國家當初唔用 ｢Lunar New Year｣ 嘅原因，亦導致咗有啲人就算唔認同 ｢Chinese New Year｣ 嘅叫法都唔想用 ｢Lunar New Year｣。有啲人嘅折衷做法係將農曆新年拆散，用 ｢Chinese New Year｣ 之餘講埋 ｢Korean New Year｣ 同 ｢Vietnamese New Year｣。

事例 

喺2023年1月，新加坡南洋理工大學因為堅持使用「Lunar New Year」一詞而唔係「Chinese New Year」，結果引來一啲人對校內相關活動展板進行破壞，強行「Lunar」字眼劃掉，改成「Chinese」。南洋理工大學校方之後回應事件，話佢哋有來自唔同國家嘅學生同員工，包括來自中國、韓國同越南，而呢啲國家都有慶祝農曆新年。
 韓國誠信女子大學教授徐坰德喺2023年1月19號，喺Facebook發起正名運動，呼籲大家從「Chinese New Year」改用「Lunar New Year」，結果遭到大批中國網友辱罵攻擊。
 2023年1月，一名中國人喺網上面求助，話自己喺紐約街頭睇到百貨商場拜年海報上寫著「Lunar New Year」而唔係「Chinese New Year」，當場將海報扯爛洩憤，結果被捕。佢堅持自己無錯，結果引起網上嘩然。

對爭議嘅評論 

時事評論員黃世澤批評小粉紅周圍喺網上挑機，話農曆新年係中國新年嘅講法完全唔科學兼唔客觀，又呼籲大家拒絕「中國新年」呢個叫法，同埋要拒絕文化帝國主義。
 長期研究東南亞社會嘅華裔印尼籍學者廖建裕指，農曆新年似乎已經被中國人賦予咗「國家主義」嘅意涵，呼籲各地華人讓「農曆新年」回到初衷，唔好攞呢個節日嚟強調任何國家或民族認同。

中國民族主義

農曆新年